बोले- बबीता ने रिपोर्ट पढ़कर साइन किए; उत्पीड़न जैसी बात भी सामने नहीं आई
WFI President BJP MP Brij Bhushan Sharan Singh Case - दिल्ली के जंतर मंतर पर बैठे पहलवानों के धरने को लेकर विनेश फोगाट और बबीता फोगाट के आरोपों पर जांच कमेटी के सदस्य और ओलंपिक मेडल विजेता योगेश्वर दत्त ने अपना पक्ष रखा है
दिल्ली के जंतर मंतर पर बैठे पहलवानों के धरने को लेकर विनेश फोगाट और बबीता फोगाट के आरोपों पर जांच कमेटी के सदस्य और ओलंपिक मेडल विजेता योगेश्वर दत्त ने अपना पक्ष रखा है। उन्होंने कहा कि कमेटी ने वीडियोग्राफी के द्वारा सभी खिलाड़ियों के बयान लिए गए। उसे सार्वजनिक नहीं किया जा सकता। रिपोर्ट तैयार कर दी गई थी।
उसमें कोई कमी की गुंजाइश नहीं रखी गई थी। सभी 6 सदस्यों को रिपोर्ट पढ़ने को दी गई। उसके बाद सब ने साइन किए। कमेटी के सामने कोई उत्पीड़न की बात नहीं आई। अभी सुप्रीम कोर्ट ने संज्ञान भी लिया और अगले शुक्रवार को सुनवाई होगी। जो भी दोषी है उसे सजा मिलनी चाहिए।
उन्होंने कहा कि इसमें किसी की बिना अनुमति के साइन या दबाव बनाने की कोई बात नहीं हुई। ना ही उनके सामने किसी से बदतमीजी हुई। बबीता फोगाट अंतिम दिन साइन वाले दिन नहीं पहुंची थी, जबकि साइन वाले दिन से पहले सभी को मेल कर दिया गया था। वे इस तरह बयान क्यों दे रही, इस बारे में खुद ही कुछ बता सकती है।
विनेश का आरोप- एक हजार लड़कियों से हुआ शोषण
विनेश फोगाट ने कहा, 'मैं आपको 100 बताऊं, 200 बताऊं, 500 बताऊं, 700 बताऊं, 1000 बताऊं, जितनी भी बताऊं मुझे तो कम लगती है, क्योंकि 12 साल से हमने इसका अत्याचार देखा है कि कितना हुआ है। कोई एक लड़की ही कुश्ती में इसने ऐसी छोड़ी होगी, जिसके साथ इसने बदतमीजी या सेक्शुअल हैरेसमेंट करने की कोशिश न की हो।'
उन्होंने आरोप लगाया, 'मुश्किल से ही कोई एक लड़की रेसलिंग में बची होगी। मैं इसकी गिनती बता नहीं सकती कि कितनों के साथ ये सब हुआ है। इस काम में ये पूरा सिस्टम जुड़ा होता है। एक अकेला आदमी कुछ नहीं करता है। पूरा सिस्टम फॉलो अप करता है कि कौन लड़की कहां जा रही है और कहां से है। उनका मोबाइल नंबर निकालना है, उनसे बातचीत करवानी है। ये एक पूरा सिस्टम होता है, जिसके जरिए सब जाते हैं और फिर बृजभूषण की एंट्री होती है।'
बबीता फोगाट ने राधिका श्रीमन पर रिपोर्ट छीनने के आरोप लगाए
भारतीय कुश्ती संघ के बृज भूषण शरण पर लग रहे आरोपों की जांच कर रही कमेटी की सदस्य बबीता फोगाट पहली बार मीडिया के सामने आई। उन्होंने एक के बाद एक कई बड़े खुलासे किए हैं। उन्होंने कहा कि जांच कमेटी के सदस्यों ने जांच ठीक से नहीं की है। सभी की सहमति के साथ रिपोर्ट नहीं बनी।
जब वह जांच रिपोर्ट पढ़ रही थी तो साई निदेशक और जांच कमेटी में शामिल राधिका श्रीमन ने उनसे रिपोर्ट छीनी थी। श्रीमन ने उसके साथ बदतमीजी भी की थी। उसके कई बिन्दुओं को दरकिनार किया गया। उसने अपनी आपत्ति भी उस रिपोर्ट में दर्ज करवाई है। यहां तक उनकी सहमति के बिना ही जांच रिपोर्ट पर हस्ताक्षर करवाए गए हैं।
जंतर-मंतर पर रेसलर्स का धरना:केंद्र ने कहा- बृजभूषण पर FIR से पहले जांच जरूरी, प्रियंका गांधी बोलीं- बहनें रो रहीं, आइए साथ दें
भारतीय कुश्ती संघ (WFI) के अध्यक्ष BJP सांसद बृजभूषण शरण सिंह के खिलाफ दिल्ली के जंतर-मंतर पर पहलवानों का धरना चौथे दिन बुधवार को भी जारी है। देश के सॉलिसिटर जनरल (SG) तुषार मेहता ने सुप्रीत कोर्ट में कहा कि WFI अध्यक्ष बृजभूषण शरण सिंह के खिलाफ FIR दर्ज करने से पहले प्रारंभिक जांच करनी बहुत जरूरी है। (पढ़ें पूरी खबर)